次韻梁教章宰喜雪  其三
作者：陳造
朝代：宋

paragraphs: 平時豪飲興，人議老羌渴。
駿蹄就康莊，中有谿澗遏。
俛仰三十年，僅作扶病活。
樂事生無幾，造物忍見奪。
謝安晚多感，正頼簫鼓聒。
胡姬賣酒地，緬想不容謁。
即今少年夢，尚苦法士孽。
兩君詩酒豪，將壇最閥閲。
左顧得投轄，勝譚看吐屑。
雪天僕爲更，盤飯鮮粗割。
共憐后山窮，塊處但禪說。
一飽共此客，矜向鄰里說。
問疾不厭頻，他費尚可節。
官塗計離合，江海浮一葉。
別期後歸燕，光陰等消雪。